Scheffler neem mantel by McIlroy oorScottie Scheffler. (Foto: Carmen Mandato/Getty images/AFP) Die 26-jarige Amerikaanse gholfspeler het die gholflandskap binne twee jaar ŉ tweede keer verander. Scheffler het vroeg Maandagoggend (Suid-Afrikaanse tyd) in Scottsdale, Arizona, die Noord-Ier Rory McIlroy onttroon as die wêreld se voorste speler nadat hy die Phoenix-Ope-titel met welslae verdedig het. Scheffler het slegs die sewende speler geword wat dit vermag het nadat hy die vierde rondte in 65 houe (-6) voltooi het om twee houe (265, -19) voor die Kanadees Nick Taylor (267, -17) te eindig. Die Spanjaard Jon Rahm, wat ook in die wedloop was om McIlroy te ontspoor, was derde (270, -15) gevolg deur die Amerikaner Justin Thomas (271, -13) en die Aussie Jason Day (272, -12). McIlroy het 32ste op 280 (-4) geëindig. Suid-Afrika se Dylan Frittelli wat 70 houe in die vierde rondte aangeteken het, was saam 14de op 276 (-8) met sy landgenoot Erik van Rooyen op 283 (-1). Scheffler het met die eerste prysgeld van 3,6 miljoen Amerikaanse dollar (bykans R64,6 miljoen) weggestap. Hy het verlede jaar vir Patrick Cantlay in ŉ uitspeelstryd geklop om sy eerste toernooi in die Amerikaanse PGA-reeks te wen. Hy het dit opgevolg met oorwinnings in die Arnold Palmer-uitdaagtoernooi, die WGC-putjiespeltoernooi en die Amerikaanse Meesters om die jaar as PGA se voorste speler af te sluit. Hy stap nou in die voetspore van legendes soos Ben Hogan (1946-47), Jimmy Demaret (1949-’50), Lloyd Mangrum (1952-’53), Arnold Palmer (drie opeenvolgende oorwinnings in 1961-’63), Johnny Miller (1974-’75) en Hideki Matsuyama (2016-’17) wat die Phoenix-Ope ŉ agtereenvolgende keer kon wen. Scheffler se oorwinning in Arizona is slegs sy vyfde in die PGA-reeks en sy eerste sege sedert hy in Augustus verlede jaar laas gewen het­­. Scheffler was voorheen vir 30 weke bo-aan die ranglys. Bron: The Golf Channel